**Z Á P I S N I C A**

**zo zasadnutia komisie podnikateľskej činnosti a cestovného ruchu pri MsZ**

**v Šamoríne dňa 09.12.2020**

**Prítomní:** Mgr. Henrieta Balheimová, Ing. Tibor Duducz, Roland Kovács, Mgr. Pirk Ilona, Ing. Monika Longhino, JUDr. Miroslava Hargašová, Csaba Hideghéty

**Program:**

1. návrh zmluvy - výmena autobusových prístreškov
2. podnet občanov - otváracia doba podnikov
3. notifikácie občanom
4. rôzne

**K bodu 3)**

Pred komisiu predstúpil poslanec Csaba Hideghéty a informoval prítomných o vykonanom prieskume trhu, ktorý sa týkal jednotlivých firiem poskytujúcich služby informovania občanov pomocou rôznych komunikačných kanálov. Názorne si členovia vyskúšali navrhovanú aplikáciu, ktorá vyšla ako najvhodnejšia. Následne sa členovia zhodli, že navrhované riešenie informovania občanov prostredníctvom sms-notifikácií je vhodné a žiadúce najmä v dnešnej dobe, kedy je osobný kontakt dosť obmedzený, resp. je potreba informovať občanov čo najrýchlejšie a posunúť im informácie, ktoré má mesto k dispozícii. Bude potrebné na účely informovanosti občanov vyčleniť v rozpočte na budúci rok finančné prostriedky, cca. 10.000 eur, na zavedenie a spropagovanie sms-notifikácií, aby mesto mohlo občanom, ktorí sa prihlásia zasielať aktuálne informácie aj cez mobilné aplikácie.

**K bodu 1)**

Členom komisie bol predložený návrh zmluvy o podmienkach výstavby autobusových prístreškov a o recipročnom umiestnení a prevádzkovaní reklamných stavieb na mestských pozemkoch (č.sp. 2510/2020). Členovia uvedené vzali na vedomie, predbežne navrhli doplniť do zmluvy (max. obdobie na 10 rokov, poistenie zo strany spoločnosti, odovzdanie do vlastníctva až po skončení nájomnej zmluvy, opcia na odkúpenie pre prípad konkurzu). Členovia sa vyslovili, že budú návrh ešte pripomienkovať po podrobnom preštudovaní.

**K bodu 2)**

Členom komisie bol predložený hromadný podnet občanov (č.sp. 3458/2020), v ktorom občania žiadajú úpravu otváracích hodín prevádzkam poskytujúcim pohostinské a reštauračné služby (pre kaviarne, cukrárne, pivárne, bary a nočné kluby) od 07,00 hod. do 22,00 hod. a aby sa zrušili prevádzky s hudobnou produkciou v centre mesta a častiach, ktoré sú v kontakte s obytným územím. Členovia komisie konštatovali, že z dôvodu rôznych opatrení, ktoré boli prijaté v súvislosti so zamedzením šírenia ochorenia COVID 19, je teraz väčšia prevádzok zatvorená resp. fungujú len v obmedzenom režime. Je potrebné, aby sa po uvoľnení opatrení našlo kompromisné riešenie - stredná cesta, ktorá bude schodná tak pre podnikateľov prevádzkujúcich reštauračné a pohostinské služby ako aj pre obyvateľov, ktorí bývajú v blízkosti uvedených prevádzok.

**K bodu 4)**

Členovia komisie boli informovaní o žiadosti o zrušenie výpovede zmluvy o nájme nebytových priestorov a žiadosť o splátkový kalendár (č.sp. 4027/2020) uvedené vzali na vedomie a bude potrebné aby sa nájomca v tejto veci obrátil priamo na prenajímateľa.

Ďalej boli členovia komisie informovaní, že tradičné vianočné trhy v našom meste sa tento rok neuskutočnia v takej forme ako bolo zvykom po iné roky. Ďalej bolo navrhnuté, aby mesto na  budúci rok vyčlenilo v rozpočte finančné prostriedky cca. 15.000 eur na nové vianočné osvetlenie, ktoré už je dosť zničené alebo zastaralé.

Okrem toho na budúci rok bude potrebné riešiť reklamný smog v meste v spolupráci s komisiou výstavby, územnej správy a rozvoja mesta a komisiou dopravy, verejného poriadku a požiarnej ochrany resp. ostatnými úradmi.

Nakoľko ďalšie návrhy predložené neboli predsedníčka poďakovala prítomným za účasť a rokovanie ukončila.

Mgr. Henrieta Balheimová

predsedníčka

Zapísala: JUDr. Hargašová